Tove Videbæk (KRF), 1999-11-26:
For Kristeligt Folkeparti er det afgørende, at narkomaner skal kunne komme i behandling, så snart de melder ud, at de ønsker det.
Derfor er det meget trist og helt uacceptabelt, at man stadig kan møde behandlingsventetider på op til 9 måneder i Danmark.
Og derfor er der kraftigt brug for, at vi tænker nyt og menneskeligt i vores tilgang til narkomaner.
Forslaget fra Frihed 2000, som vi behandler i dag, rummer mange sympatiske og rigtige overvejelser, og jeg er grundlæggende enig i, at pengene skal følge borgeren - i dette tilfælde narkomanen.
I dag ser vi, at nogle behandlingscentre er helt fyldt op, måske endda overbelagt, mens andre har mange ledige pladser.
De flaskehalsproblemer kan blive væsentligt formindsket, hvis ikke fjernet, hvis man giver hver enkelt narkoman ordentlig og reel medbestemmelse
vedrørende behandlingssted og sender en pose penge med ham eller hende.
Medbestemmelsen vil også give os nogle gode og konkrete redskaber til at vurdere, hvad en solid narkopolitisk indsats indebærer også fremover, og medbestemmelsen vil ligeså gøre, at mange flere vil komme i stoffri behandling på steder, som de selv har valgt og derfor er langt mere motiverede for.
Det bør i øvrigt være et retskrav for narkomaner, at de kan komme i stoffri døgnbehandling, hvis de selv ønsker det; at de ikke skal være tvunget til at gå i medicinbehandling.
I Kristeligt Folkeparti synes vi yderligere, at det er afgørende for behandlingskvaliteten og -resultaterne, at der bliver forsket mere i de enkelte behandlingsformer og -tilbud, og at der bliver satset mere på efterværn, udslusning og den psykosociale indsats.
Så på meget afgørende punkter ligger Kristeligt Folkepartis politik helt i tråd med Frihed 2000's forslag, men vi er skeptiske på et centralt punkt, nemlig vedrørende betalingen - finansieringen.
Vi mener ikke, at det løser nogen problemer at overdrage betaleransvaret fra kommuner og amt til stat.
Selvfølgelig er vi enige i betragtninger om, at det meget nemt kan føre til kassetænkning frem for mennesketænkning, når én og samme og instans bestiller og betaler, men det kan det modsatte bestemt også.
I forbindelse med narkomanernes motivation for behandling kan man bl.a. skæve til Ribe Amt, hvor man i nogle år har haft det, der kaldes forbehandling.
Forbehandling eller en motiveringsproces er ikke så kostbar som den egentlige døgnbehandling.
Når Ribe Amts narkomaner således markerer, at de er motiverede for behandling, så kommer de igennem et behandlingsforløb hos en amtsligt ansat, der selv er tidligere misbruger.
Og herefter kan så en intensiv og dyrere behandlingsindsats sættes i værk.
Der er andre typer af forbehandling, der også fungerer med succes rundtomkring i landet.
Det vigtigste for os i Kristeligt Folkeparti er ikke formen, men at narkomaner kan komme i en eller anden slags forbehandling den dag, de henvender sig.
Nogle behandlingssteder har endog meddelt, at de er villige til at have narkomanerne i forbehandling gratis som en motiveringsfase i en måneds tid for at hjælpe dem i gang.
Alt i alt vil jeg sige, at Kristeligt Folkeparti er positiv over for hensigterne i Frihed 2000's forslag og meget enige, men vi er uenige i finansieringen.